V rozpočte neboli naplánované žiadne rozpočtové prostriedky. Členské štáty však vykázali výdavky (1,1 milióna EUR) na zostatkové platby súvisiace s vývoznými náhradami spojenými s osvedčeniami vydanými pred rokom 2014. Zostatkové výdavky boli kryté presunom disponibilných rozpočtových prostriedkov v rámci tej istej kapitoly.

3.2.1.7.Článok 05 02 15: Bravčové mäso, vajcia a hydina, včelárske a ostatné živočíšne výrobky

3.2.1.8.V rozpočte boli sa počítalo s celkovými disponibilnými rozpočtovými prostriedkami vo výške 63,0 milióna EUR určenými na pokrytie potrieb všetkých opatrení v tomto sektore, a to najmä včelárskych programov a mimoriadnych podporných opatrení. Výdavky vynaložené členskými štátmi však predstavovali iba 41,9 milióna EUR. Rozdiel 21,1 milióna EUR je spôsobený najmä nízkou úrovňou (7,6 milióna EUR) vykonávania mimoriadnych podporných opatrení v porovnaní s rozpočtovanou sumou 28,0 milióna EUR, ktorá v porovnaní s návrhom Komisie zahŕňala zvýšenie zo strany rozpočtového orgánu o 15,0 milióna EUR. Disponibilná suma sa presunula do iných rozpočtových článkov. Článok 05 02 18: Školské programy

Výdavky vynaložené na školské programy dosiahli výšku 191,5 milióna EUR v porovnaní s predpokladanými rozpočtovými potrebami vo výške 217,0 milióna EUR. Nižšie čerpanie je odrazom skutočnosti, že školský rok 2018/2019 bol druhým školským rokom zlúčenia predtým oddelených programov podpory konzumácie ovocia a mlieka do jedného školského programu, vďaka čomu členské štáty vykázali nižšie výdavky, ako sa očakávalo pri zostavovaní rozpočtu.

3.2.2.Kapitola 05 03: Priame platby

Rozpočtový rok 2019 bol štvrtým rokom uplatňovania reformovaných priamych platieb, o ktorých sa rozhodlo v kontexte reformy spoločnej poľnohospodárskej politiky z roku 2013. Celkovo sa v rámci tejto rozpočtovej kapitoly vyplatilo 41 335,7 milióna EUR. V tejto sume je zahrnutá suma 438,2 milióna EUR vyplatená na účely úhrady priamych platieb poľnohospodárom v súvislosti s finančnou disciplínou, ktorá bola financovaná zo sumy 459,5 milióna EUR prenesenej z roku 2018 (podrobnosti sa uvádzajú v bode 3.2.2.4). Zvyšok vykonaných platieb (40 897,5 milióna EUR) sa financoval zo schválených rozpočtových prostriedkov (40 184,7 milióna EUR) a z pripísaných príjmov (712,8 milióna EUR). Uvedené pripísané príjmy boli použité na časť výdavkov vynaložených na režim základnej platby.

Celkové nepoužité rozpočtové prostriedky dosiahli výšku 795,9 milióna EUR, z čoho 768,9 milióna EUR sa prenieslo do rozpočtového roku 2020. Zahŕňa to sumu nevyužitej rezervy na krízové situácie vo výške 466,8 milióna EUR zodpovedajúcu sume skutočne uplatnenej finančnej disciplíny v roku 2019, ktorá sa preniesla do rozpočtového článku 05 03 09 a následne do roku 2020 na účely úhrady dotknutým členským štátom. Zvyšný zostatok pripísaných príjmov vybraných v roku 2019 (348,2 milióna EUR) bol prenesený do roku 2020. V prípade položiek, pri ktorých potreby prekročili schválené rozpočtové prostriedky, boli dodatočné výdavky pokryté presunmi schválených rozpočtových prostriedkov z iných rozpočtových položiek alebo pripísaných príjmov.

3.2.2.1.Článok 05 03 01: Oddelené priame platby

Hlavné schémy financované z prostriedkov na základe tohto článku sú režim jednotnej platby na plochu, režim základnej platby, platba na poľnohospodárske postupy prospešné pre klímu a životné prostredie, redistributívna platba a platba pre mladých poľnohospodárov. Všetky schémy pomoci v tomto článku sú vyplácané nezávisle od výroby, ale za určitých podmienok, akou je napr. dodržiavanie krížového plnenia. Disponibilné rozpočtové prostriedky na oddelené priame platby dosiahli v roku 2019 výšku 35 402,9 milióna EUR vrátane rozpočtových prostriedkov schválených rozpočtovým orgánom vo výške 34 388,0 milióna EUR a pripísaných príjmov vo výške 1 014,9 milióna EUR. Výdavky vynaložené členskými štátmi na všetky schémy v tomto článku predstavovali 35 328,6 milióna EUR, čo zodpovedá 99,8 % disponibilných rozpočtových prostriedkov.

3.2.2.2.Článok 05 03 02: Iné priame platby

Rozpočtové prostriedky v tomto článku pokrývajú výdavky na „iné priame platby“. Patria sem schémy, pri ktorých ešte môže existovať prepojenie medzi platbou a výrobou, a to za presne vymedzených podmienok a v jasne stanovených medziach. V dôsledku reformy z roku 2013 sa do tohto článku doplnili nové schémy, konkrétne dobrovoľná viazaná podpora, pričom režim pre malých poľnohospodárov a viaceré riadky slúžili len na pokrytie pomerne malých zvyšných platieb na schémy s uplynutou platnosťou.

Komisia odhadovala, že na tento článok boli v roku 2019 potrebné rozpočtové prostriedky vo výške 5 688,0 milióna EUR. Členské štáty vynaložili výdavky vo výške 5 568,9 milióna EUR, čo je o 2 % menej než rozpočtové prostriedky zahrnuté v rozpočte.

3.2.2.3.Článok 05 03 09: Úhrada priamych platieb v súvislosti s finančnou disciplínou

Tomuto článku rozpočtový orgán nepridelil žiadne rozpočtové prostriedky. Tento článok slúži na výber neviazaných schválených rozpočtových prostriedkov nevyužitej rezervy na krízové situácie prenesenej s cieľom financovať úhradu týkajúcu sa finančnej disciplíny uplatnenej na priame platby .

Zo sumy 459,5 milióna EUR zodpovedajúcej finančnej disciplíne uplatnenej počas rozpočtového roka 2018, ktorá bola prenesená do rozpočtu na rok 2019 na účely úhrady, členské štáty uhradili sumu 438,2 milióna EUR. Rozdiel vo výške 21,3 milióna EUR sa previedol naspäť do rozpočtu na rok 2019, aby sa prostredníctvom opravného rozpočtu v nasledujúcom rozpočtovom roku vrátil členským štátom.

3.2.2.4.Článok 05 03 10: Rezerva na krízové situácie v odvetví poľnohospodárstva

Rozpočtové prostriedky tohto článku sú určené na pokrytie výdavkov na opatrenia, ktoré sa musia prijať na riešenie závažných kríz postihujúcich poľnohospodársku výrobu či distribúciu. Rezerva na krízové situácie sa vytvára tak, že na začiatku každého roka sa uplatní zníženie priamych platieb prostredníctvom mechanizmu finančnej disciplíny v súlade s článkami 25 a 26 nariadenia (EÚ) č. 1306/2013, ako aj článkom 8 nariadenia (EÚ) č. 1307/2013 . V roku 2019 sa rezerva na krízové situácie vo výške 468,7 milióna EUR nevyužila.

Na konci rozpočtového roka 2019 sa preto neviazané schválené rozpočtové prostriedky zodpovedajúce sume finančnej disciplíny skutočne uplatnenej na rok podania žiadostí 2018 presunuli do rozpočtového článku 05 03 09 s cieľom preniesť ich do nasledujúceho rozpočtového roka na úhradu v súvislosti s finančnou disciplínou uloženou poľnohospodárom v kalendárnom roku 2019.

3.2.3.Kapitola 05 07: Audit poľnohospodárskych výdavkov

3.2.3.1.Článok 05 07 01: Kontrola poľnohospodárskych výdavkov